b'\n_START_ARTICLE_\n\xc4\x8crna kri\n_START_SECTION_\nZgodba\n_START_PARAGRAPH_\nZgodba se dogaja med drugo svetovno vojno v mestu, ki so ga zajeli fa\xc5\xa1isti. V mestu pod gradom je bila skromna, komaj opazna hi\xc5\xa1a. V tej hi\xc5\xa1i se je skrivala tiskarna, ki sta jo Ga\xc5\xa1per in Peter, ki sta delala v njej, imenovala Mrtva\xc5\xa1nica._NEWLINE_Ga\xc5\xa1per je bil mo\xc5\xa1ki srednjih let, ki je moral, ko so fa\xc5\xa1isti vdrli v njegovo doma\xc4\x8do vas na Krasu, be\xc5\xbeati, \xc5\xbeeno Vlasto in dva sinova pa je pustil same z upanjem, da se \xc5\xa1e kdaj vrne. Sinova sta umrla zaradi bolezni, Vlasta pa se je zaradi \xc5\xbealosti ubila._NEWLINE_Peter je bil devetnajstletni fant, ki se je \xc5\xbeelel boriti proti fa\xc5\xa1istom._NEWLINE_Peter in Ga\xc5\xa1per sta tiskala letake, s katerimi bi pomagala re\xc5\xa1iti iz zaporov njune tovari\xc5\xa1e. Njun tovari\xc5\xa1 Drago, ki je delal v tiskarni Sibirija, je bil razkrinkan in zaprt. Pri delu jima je pomagala \xc5\xa1estnajstletna kurirka Mojca._NEWLINE_Ko se je Mojca nekega dne vrnila s poti na javko, je poleg materiala za tiskanje prinesla \xc5\xa1e dve pomembni pismi. V enem je pisalo, da se v kleti biv\xc5\xa1e tiskarne Kurnik skriva spisek vseh javk, ki ga je potrebno uni\xc4\x8diti, v drugem pa je pisalo, da lahko za svojo tiskarno dobijo nov stroj iz vladne pala\xc4\x8de, le da morajo sami priti ponj. Dogovorili so se, da po stroj pojde Ga\xc5\xa1per, po spisek vseh javk pa Peter in Mojca. Vsi so uspe\xc5\xa1no in brez ve\xc4\x8djih zapletov opravili svojo nalogo._NEWLINE_Peter in Ga\xc5\xa1per sta Mojco poslala na drugo javko. Ko sta vsa v pri\xc4\x8dakovanju Mojce imela prisluhe, so se vrata tiskarne kar naenkrat odprla. Pred vrati sta zagledala starca. Starec je \xc5\xbeelel oditi, vendar mu Peter in Ga\xc5\xa1per nista pustila, saj bi ju lahko izdal. Tako je ostal z njimi v tiskarni in jim pomagal pri delu. Mojca je prinesla pismo, v katerem je pisalo, da jim bodo kmalu poslali \xc5\xa1e nekoga v tiskarno za pomo\xc4\x8d. Mojca je v tiskarno pripeljala Dragovo mater, ki je bila zaprta zaradi skrivanja svojega sina Draga ter ostalih fantov na podstre\xc5\xa1ju._NEWLINE_Med delom je naenkrat zunaj rezko odjeknilo \xe2\x80\x94 v tiskarni so se spra\xc5\xa1evali, kaj se dogaja in vsak je imel svoje v mislih. Po radiu so izvedeli, da so ustrelili petindvajset talcev in med njimi je bil tudi Drago. Dragova mati, ki je negibno le\xc5\xbeala, je kmalu razumela, da njenega sina ne bo nikdar ve\xc4\x8d domov. Pogovarjali pa so se tudi o izdajalcu in Dragova mati je priznala, da je izdajalec njen sin Franjo, saj ni znal mol\xc4\x8dati o tajni tiskarni._NEWLINE_Ko so Peter, Mojca in starec od\xc5\xa1li v mesto raznosit letake, sta Ga\xc5\xa1per in mati ostala v tiskarni. Ga\xc5\xa1perja je \xc5\xbee dolgo \xc4\x8dasa premagovala bolezen, zato ni imel ve\xc4\x8d mo\xc4\x8di, da bi jim pomagal. Ko je Peter pri\xc5\xa1el nazaj, je povedal, da so starca ubili fa\xc5\xa1isti, a da jim ni ni\xc4\x8d izdal. Nekaj zavojev letakov so morali spraviti tudi \xc4\x8dez mejo in to je storil Peter. Pred odhodom pa je Mojci izpovedal \xc4\x8dustva, ki jih je \xc5\xbee dlje \xc4\x8dasa gojil do nje, jo poljubil in obljubil, da se bo vrnil.\n_START_SECTION_\nKritika in literarna zgodovina\n_START_PARAGRAPH_\nJo\xc5\xbee \xc5\xa0ifrer pravi, da roman Mitje Vo\xc5\xa1njaka z naslovom \xc4\x8crna kri prina\xc5\xa1a novo podro\xc4\x8dje v tematiko narodnoosvobodilnega boja. Ozki ambient, v katerem se dogaja celotna zgodba, pomeni nekak\xc5\xa1no izhodi\xc5\xa1\xc4\x8de za iskanje skritih miselnih in \xc4\x8dustvenih procesov \xc4\x8dloveka._NEWLINE_Za ve\xc4\x8dino teksta je zna\xc4\x8dilna ideolo\xc5\xa1ko-politi\xc4\x8dna vznesenost. Skozi roman pa lahko razberemo pisateljevo te\xc5\xbenjo, da bi njegov \xc4\x8dlovek moral do\xc5\xbeivljati revolucijo kot razmi\xc5\xa1ljujo\xc4\x8da in \xc4\x8dute\xc4\x8da osebnost._NEWLINE_\xc2\xbbSnov je pisatelj v toliki meri pregnetel z osebnim odnosom do stvari, da je roman kot celota bolj \xc4\x8dustvena izpoved kot pa epska pripoved.\xc2\xab\xc2\xa0(\xc5\xa0ifrer 1962: 7)'